钦定古今图书集成/明伦汇编/官常典/第619卷 > 《曹颖叔充天章阁待制知福州制》蔡襄
## 钦定古今图书集成/明伦汇编/官常典/第619卷 > 《曹颖叔充天章阁待制知福州制》蔡襄

朕念善为维持之策者，运天下如臂使指，欲其大小
相临，而威令必达故也。东南之郡，长乐都会。表山环
海，地险而远。八州生众，系乎总帅。非有干明之资能
办吾事者，不可以遣。具官曹颖叔，智力精敏，应机必
决。荐更器任，籍有声称。将漕益部，还贰计省，而猥繁
之务，罔不给肃。今属以方面之重，宠以延阁之华。尔
其缮除兵械，补完城堞，怀绥困穷，剪遏凶猾。使吾人
无愁苦之叹，朝家有剸倚之赖。朕志唯是，尔仪图之。